અંધારાને ચીરતો એક નાજુક સ્વર એડવોકેટ તન્નાના કાને અથડાયો. તેમણે ટેબલલેમ્પની સ્વીચ ઓન કરી. ટેબલ પર પડેલી તસવીર પ્રકાશમાં ચમકી ઊઠી. તેમણે ઓરડામાં ફેલાયેલા આછા અજવાશમાં બારણાં તરફ જોયું. તેમની નાની દીકરી રિંકુ રડમસ ચહેરે ઊભી હતી. વરસી પડવા તૈયાર જલસભર વાદળી જેવી રિંકુની આંખો જોઈ તેમણે અનાયાસે રિંકુ તરફ હાથ લંબાવ્યાં. અર્ધુંપર્ધુ સમજેલી રિંકુ એડવોકેટ તન્નાને ખભે માથું મૂકી હિબકતી હતી.